**Martfű Város Polgármesterétől**

5435 Martfű, Szent István tér 1. Tel: 56/450-222; Fax: 56/450-853

E-mail: titkarsag@ph.martfu.hu

**E L Ő T E R J E S Z T É S**

**a települési szilárd hulladékkal összefüggő tevékenységről és a szervezett közszolgáltatás kötelező igénybevételéről szóló 26/2008.(XII.12.) önkormányzati rendelettel kapcsolatos törvényességi felhívás megtárgyalására**

Martfű Város Önkormányzata Képviselő-testületének

2013. szeptember 26-i ülésére

Előkészítette: Szász Éva jegyző

Véleményező: Pénzügyi, Ügyrendi és Városfejlesztési Bizottság

Döntéshozatal: egyszerű többség

Tárgyalás módja: nyilvános ülés

Tisztelt Képviselő-testület!

A Jász-Nagykun-Szolnok Megyei Kormányhivatal törvényességi felügyeleti jogkörében eljárva felhívással élt Martfű Város Önkormányzata Képviselő-testületének a települési szilárd hulladékkal összefüggő tevékenységről és a szervezett közszolgáltatás kötelező igénybevételéről szóló 26/2008.(XII.12.) önkormányzati rendeletével (továbbiakban: Rendelet) szemben.

A törvényességi felhívást az előterjesztéshez mellékelem.

A Rendelet 5. § (4) bekezdése szerint a szolgáltató köteles a gyűjtőtartályok tisztántartásáról és fertőtlenítéséről gondoskodni évente két alkalommal.

Ugyanakkor a települési szilárd és folyékony hulladékkal kapcsolatos közegészségügyi követelményekről szóló 16/2002.(IV.10.) EüM rendelet 4. § (2) bekezdése az alábbiakról rendelkezik:

„(2) Az ingatlan tulajdonosa, birtokosa, használója (a továbbiakban együtt: ingatlantulajdonos) települési szilárd hulladékát a hulladékkezelési közszolgáltató szállítóeszközéhez rendszeresített gyűjtőedényben adja át a közszolgáltatónak. A gyűjtőedény rendszeres tisztítása és fertőtlenítése az ingatlantulajdonos feladata.”

Fentiek alapján megállapítható, hogy a Rendelet ezen rendelkezése magasabb szintű jogszabály rendelkezéseibe ütközik.

Az EüM. Rendeletben foglaltak maradéktalan végrehajtása azonban a gyakorlatban nem minden gyűjtőedényzet esetében lehetséges. A társasházak, lakásszövetkezeti ingatlanok 1100 l-es gyűjtőedényben gyűjtik a hulladékot, melyek közterületen kerültek elhelyezésre, tekintettel arra, hogy az épületek belső kialakítása nem teszi lehetővé, hogy a gyűjtőedények zárható tárolóban kerüljenek elhelyezésre. Az 1100 l-es gyűjtőedények közterületen történő tisztítására, fertőtlenítésére az ingatlantulajdonosok nem rendelkeznek megfelelő feltételekkel és eszközökkel, így azt elvégezni nem tudják.

Természetesen ezen gyűjtőedények tisztítására, fertőtlenítésére megbízást lehet adni akár a közszolgáltató, akár más, megfelelő feltételekkel rendelkező szervezet számára, mely a társasházak számára plusz költséget jelent.

A probléma végleges megoldására akkor kerülhet sor, amikor önkormányzatunk nonprofit Kft-je hulladékgazdálkodási engedéllyel rendelkezik majd, és megkötjük a közszolgáltatási szerződést, melyben erre vonatkozóan is rendelkezni kell.

A törvényességi felhívásnak megfelelően a jogszabálysértés megszüntetése érdekében az alábbi intézkedés megtétele szükséges.

Martfű Város Önkormányzata Képviselő-testületének a települési szilárd hulladékkal összefüggő tevékenységről és a szervezett közszolgáltatás kötelező igénybevételéről szóló 26/2008.(XII.12.) önkormányzati rendelete 5. § (4) bekezdésének hatályon kívül helyezése szükséges, mivel fenti EüM. rendelet szabályozza, hogy a gyűjtőtartályok tisztántartása és fertőtlenítése az ingatlantulajdonos kötelezettsége.

Javaslom, hogy az alábbi határozati javaslat elfogadásával, a törvényességi felhívással a Képviselő-testület értsen egyet, és a mellékelt rendelet-tervezet elfogadásával a jogszabálysértést szüntesse meg.

Határozati javaslat:

**Martfű Város Önkormányzata Képviselő-testületének**

**…../2013. (IX.26.) Ö. határozata**

a települési szilárd hulladékkal összefüggő tevékenységről és a szervezett közszolgáltatás kötelező igénybevételéről szóló 26/2008.(XII.12.) önkormányzati rendelettel kapcsolatos törvényességi felhívás elfogadásáról

Martfű Város Önkormányzatának Képviselő-testülete a Jász-Nagykun-Szolnok Megyei Kormányhivatal JNB/06/00652/2013. számú törvényességi felhívását elfogadja és az abban foglaltak szerint – a rendelet módosításával - a jogszabálysértést megszünteti.

Erről értesülnek:

1. Jász-Nagykun-Szolnok Megyei Kormányhivatal Szolnok
2. Valamennyi képviselő helyben

Martfű, 2013. szeptember 17.

 dr. Kiss Edit

 polgármester

Látta: Szász Éva

 jegyző